KLASA: 034-05/24-01/11

URBROJ: 711-02-01/02-2024-02

Zagreb, 02. veljače 2024.

 **ANA KAPETANOVIĆ**

 **direktorica Hrvatske agencije za civilno**

 **zrakoplovstvo**

**Predmet: mišljenje na zahtjev obveznice Ane Kapetanović,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 23. siječnja 2024. pod KLASA: 034-05/24-01/11, zaprimilo zahtjev za mišljenje koje je podnijela obveznica Ana Kapetanović, direktorica Hrvatske agencije za civilno zrakoplovstvo.

U podnesenom zahtjevu obveznica postavlja upit je li u skladu s odredbama Zakona o sprječavanju sukoba interesa („Narodne novine“, broj 143/21., dalje u tekstu: ZSSI) da obavlja funkciju članice Upravnog odbora udruge Hrvatsko društvo za transportno pravo ili funkciju predsjednice navedenog društva. Obveznica pritom navodi kako članovi Upravnog odbora nisu plaćeni za svoj rad osim ako ne sudjeluju u nekoj aktivnosti društva kao eksperti npr. predavači na savjetovanju ili radionici koju Udruga organizira. Nadalje, obveznica postavlja upit može li povremeno, kao ekspert za zrakoplovno pravo, sudjelovati u međunarodnim projektima financiranim od Europske unije (TAIEX, TWINNING) ili od pojedinih europskih država. Zaključno, obveznica navodi da je i njezin suprug gotovo već 15 godina zaposlen u Hrvatskoj agenciji za civilno zrakoplovstvo te da gotovo 8 godina radi na poslovima voditelja Odjela licenciranja te da, iako mu nije direktno nadređena, moli smjernice kako postupati u situaciji potpisivanja nagrada i stimulacija suprugu određenih unutarnjim aktima ili kada u redovitom poslovanju potpisuje certifikate, poput pilotske dozvole, a koji se odnose na njezinog supruga.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 39. sjednici održanoj 02. veljače 2024.g., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo je izvršilo uvid u dostavljeni Statut Hrvatskog društva za transportno pravo te je utvrdilo da se radi o neprofitnoj pravnoj osobi u koju se članovi dragovoljno udružuju bez namjere stjecanja dobiti.

Nadalje, iz dostavljenog Statuta razvidno je da navedenom udrugom upravlja Upravno vijeće, dok predsjednik društva organizira i rukovodi poslovanjem društva.

Sukladno čl. 18. stavku 5. ZSSI-a obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Slijedom navedenog, obveznica može istovremeno uz obnašanje dužnosti direktorice Hrvatske agencije za civilno zrakoplovstvo obavljati i funkciju članice Upravnog odbora udruge Hrvatsko društvo za transportno pravo, ali bez primanja naknade za članstvo u upravnom tijelu ove udruge, osim naknade putnih i drugih opravdanih troškova.

Povjerenstvo ističe kako obveznica može obnašati i funkciju predsjednice društva navedene udruge, ali također bez prava na naknadu.

U odnosu na upit vezan za sudjelovanje na međunarodnim projektima u svojstvu eksperta za zrakoplovno pravo, Povjerenstvo ističe kako sukladno čl. 17. stavku 3. ZSSI-a obveznica može sudjelovati na međunarodnim projektima te za navedeno primati novčanu naknadu, međutim, istu je dužna prijaviti u imovinskoj kartici.

U odnosu na postupanje obveznice vezano za donošenje odluka koje se odnose na njezinog supruga kao zaposlenika Hrvatske agencije za civilno zrakoplovstvo, Povjerenstvo ističe da bi u slučaju donošenja odluka koje se odnose isključivo na supruga obveznice i kojima se utječe isključivo na njegova prava i interese, bilo one financijske ili nematerijalne prirode, obveznica bila dužna postupati sukladno čl. 9. ZSSI-a, odnosno deklarirati činjenicu da je njezin suprug zaposlenik iste Agencije, izuzeti se od donošenja takvih odluka i potpisivanja istih te navedeno delegirati na svojega zamjenika ili drugu osobu koju za to ovlasti. U odnosu pak na poslovne odluke koje se odnose na sve zaposlenike, pa samim time i njezinog supruga, obveznica iste može donositi ne primjenjujući čl. 9. ZSSI-a.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznici Ani Kapetanović, elektroničkom dostavom
2. Objava na internetskoj stranici Povjerenstva
3. Pismohrana